Nincsen nekem semmi bajom
Nincsen nekem semmi bajom,
     Csak hogy szegény vagyok.
Életemben korhely voltam,
     Mégis rongyos vagyok.
Vermem ugyan elég van,
     De kenyerem nincsen,
Ha pénzemet megszámlálom,
     Egy fillérem sincsen.

Meg is házasodtam már én,
     Feleségem sincsen.
A gyermek is megszületett,
     Igaz apja nincsen.
Keresztelni kellene,
     Jaj de itt pap nincsen.
Komát is kéne hivatni,
     Jó emberem nincsen.

Bort is kellene felhoznom,
     De pinczémben nincsen.
Vagy a korcsmából hozatnom,
     De hitelem nincsen.
Kölcsön kellene hát kérnem,
     Emberségem nincsen.
Jaj istenem, hova legyek!
     Midőn semmim sincsen.
Népköltészet